Budimír

Budimír (v minulosti Bud(z)imir, , ) je obec na východnom Slovensku v okrese Košice - okolie.

 Polohopis 
Budimír leží v Košickej kotline, 12 km severovýchodne od Košíc a 23 km južne od mesta Prešov. Východne od centra obce pretína kataster diaľnica D1 Prešov - Budimír, Budimír - Bidovce. Obec leží v nadmorskej výške 209 m n. m. Najvyšším bodom je kopec Viničná - 408 m n. m. 

 Vodné toky 
 Torysa - východne od centra obce
 Vajkovský potok

 Vodné plochy 
Retenčná nádrž za obcou (na konci Uľice) smerom do lesa, je vodná nádrž, ktorá slúži ako zásobáreň vody pre miestny DHZ v prípade požiaru. Vhodná tiež na kúpanie a člnkovanie. Voda do nádrže priteká z potoka, ktorý pramení v miestnom lese. 

 Dejiny 
Prvýkrát sa objavuje v listine z roku 1289, kde sa spomína Veľký a Malý Budimír ("villa Bodomer Maior et Minor Bodomer"), za vyberania pápežských desiatkov v r. 1332 - 1335 bol v Budimíre farárom Filip a budimírska fara sa počítala do drienovského archidiakonátu.

 Kultúra a zaujímavosti 
 Pamiatky 
 Starší kaštieľ, pôvodne neskorogotické panské sídlo z 15. storočia. Ide o dvojpodlažnú dvojtraktovú stavbu na pôdoryse obdĺžnika. Rokokovo-klasicisticky bol upravovaný v druhej polovici 18. storočia. Hlavným priestorom kaštieľa je obdĺžniková sála s valenou klenbou s lunetami na poschodí. Fasáda kaštieľa je štvorosová s mierne vystupujúcim rizalitom, členená pilastrami vysokého rádu. Rizalit je ukončený trojuholníkovým štítom s tympanónom. Na ose rizalitu sa nachádzajú dva vstupy s prelamovanou rímsou supraporty. Uprostred je na podstavci umiestnená neskorobaroková socha sv. Floriána. Okná na poschodí majú bohato zdobené šambrány, s frontónmi s volútami.

 Mladší kaštieľ, dvojpodlažná trojtraktová klasicistická stavba na pôdoryse obdĺžnika z druhej tretiny 18. storočia. Upravovaný bol v prvej polovici 19. storočia. Kaštieľ bol sídlom rodu Ujházy. V interiéri sa nachádzajú miestnosti s valenou a kláštornou klenbou. V reprezentačnej sále sa dochovali zvyšky empírových nástenných malieb. Fasáda je deväťosová, so stredným trojosovým rizalitom ukončeným trojuholníkovým štítom s tympanónom, v ktorom je umiestnený erb rodu. Fasáda je členená lizénami, na bočných krídlach s horizontálnym pásovaním. Budova je vsadená do francúzskeho parku a ohradená oplotením v klasicistickom štýle. Objekt v súčasnosti patrí Slovenskému technickému múzeu, ktoré tu má depozitáre. Vo výstavných priestoroch sú inštalované v kratších, či dlhších časových intervaloch malé komorné výstavy. Okrem výstav zameraných na dejiny techniky sa tu striedajú výstavy venované histórii a umeniu.

 Rímskokatolícky kostol Povýšenia sv. Kríža, jednoloďová pôvodne ranogotická stavba s polygonálne ukončeným presbytériom a predstavanou vežou z druhej polovice 13. storočia. V roku 1745 bol barokovo upravený. Posledné úpravy sa uskutočnili v rokoch 1878-1900. Kostol má hladké fasády členené opornými piliermi, veža je ukončená ihlancovou helmicou. 

 Evanjelický kostol, dnes využívaný ako gréckokatolícky, jednoloďová neorenesančne upravená stavba s polkruhovým ukončením presbytéria a predstavanou vežou z druhej polovice 18. storočia. Pôvodne bol postavený ako krypta evanjelickej vetvy rodu Ujházy, v roku 1879 upravený na kostol. Fasáda je členená pilastrami a kordónovou rímsou so segmentovým štítom. Veža je ukončená trojuholníkovým štítom s tympanónom a ihlancovou helmicou. Evanjelickí veriaci majú v súčasnosti v obci moderný kostol. 

 Školstvo  
 Základná škola s materskou školou 
 Dejiny 
Pred rokom 1931 existovali v Budimíre dve cirkevné školy, rímskokatolícka a evanjelická. 1. novembra 1931 na základe rozhodnutia Ministerstva školstva boli obidve školy zlúčené a vznikla Obecná ľudová škola v Budimíre. Jej vedením bol poverený vtedajší učiteľ František Duľa. Po oslobodení v roku 1945 bola škola premenovaná na národnú. 1. septembra 1957 sa riaditeľom školy stal Jozef Bavoľár. Pre účely školy bol zrekonštruovaný miestny kaštieľ, ktorý je dnes súčasťou Technického múzea v Košiciach. Keďže do školy dochádzali aj žiaci z okolitých obcí, kapacitne nepostačovala. Začalo sa s výstavbou novej budovy školy. 1. septembra 1960 bola škola premenovaná na Základnú deväťročnú školu. V školskom roku 1962/63 sa začalo vyučovať v novopostavenej školskej budove s 13 učebňami. Žiakov neustále pribúdalo, preto bola postavená ďalšia školská budova, ktorú odovzdali do užívania 1. januára 1987. Riaditeľom školy bol v tom čase Štefan Galeštok.

 Zameranie školy 
Podľa školského vzdelávacieho programu je ZŠ s MŠ Budimír zameraná na rozšírené vyučovanie jazykov od 1. ročníka a informatiky od 2. ročníka. V školskom roku 2009/10 bol v rámci ISCED1 zavedený nový predmet – Komunikačná výchova.

 Vedenie školy 
 Riaditeľ: PaedDr. Jana Bavoľárová
 Zástupca riaditeľa: PaedDr. Lívia Fialková
 Adresa: ZŠ s MŠ Budimír 11, 044 43 Budimír

 Referencie 

 Iné projekty 

 Externé odkazy 



Kategória:Obce okresu Košice-okolie